Innocentius episcopus, servus servorum Dei, venerabili fratri Hugoni, Autissiodorensi episcopo, ejusque successoribus canonice substituendis in perpetuum, ex injuncto a Deo nobis apostolatus officio, fratribus nostris tam vicinis quam longe positis paterna nos convenit provisione consulere, et ecclesiis in quibus Domino militare noscuntur suam justitiam conservare, ut quemadmodum patres vocamur in nomine, ita nihilominus comprobemur in opere. Ea propter, venerabilis frater, Hugo episcope, tuis justis precibus annuimus, et benedictionem abbatis Sancti-Germani, et ipsius debitam obedientiam, et reverentiam; in aliis quoque ecclesiis episcopatui Autissiodorensis pertinentibus, jus episcopale tibi, tuisque successoribus concedimus et apostolica authoritate confirmamus, sicut ecclesia tua hactenus habuisse cognoscitur. Prohibemus quoque ne aliqua secularis persona, clericos in episcopatu tuo, pro quolibet crimine judicandi vel puniendi habeat potestatem. Si qua igitur ecclesiastica, secularisve persona hanc nostræ constitutionis paginam sciens, contra eam venire temere tentaverit, secundo, tertiove commonita, si non satisfactione congrua emendaverit, potestatis, honorisve sui dignitate careat, reamque se divino judicio existere de perpetrata iniquitate cognoscat, et a sacratissimo corpore extorris districtæ ultioni subjaceat. Cunctis autem eidem loco justa servantibus sit pax Domini nostri Jhesu-Christi quatinus hic bonæ actionis fructum percipiant, et apud districtum judicem præmia æternæ pacis inveniant. Amen, amen, amen. (Bene valete.) Ego INNOCENTIUS, catholicæ ecclesiæ episcopus, subscripsi; Ego STEPHANUS, Prænestinus episcopus, subscripsi; Ego THOMAS, presbyter cardinalis, tituli Vestino, S.; Ego HUBALDUS, presbyter cardinalis tituli sanctæ Praxedis, S.; Ego OTTO, diaconus cardinalis S. Georgii ad Velum-aureum, S.; Ego PETRUS, diaconus cardinalis Sanctæ Mariæ in Porticu; Ego PETRUS, diaconus cardinalis Sanctæ Mariæ in Agro. Datum Laterani, per manum Gerardi, sanctæ Romanæ ecclesiæ cardinalis ac bibliothecarii, III kalendas januarii; indictione V, Incarnationis Domini anno MCXLII, pontificatus vero Domini Innocentii II papæ, anno XIII.